## El Consell aprova els preus públics universitaris per al curs 2024-2025

*** Els preus de matrícula universitària es congelen per al curs 24/25 i es manté el cost de la matrícula universitària en els mateixos imports que en els dos cursos anteriors
* Com a novetat, es farà una modificació en els preus públics que afecta només l’estudiantat estranger de fora de la Unió Europea que no tinga la condició de resident, als quals se’ls aplicarà un 50 % més que als residents a la UE**

El Consell ha aprovat el decret pel qual es fixen els preus públics per prestació de servicis acadèmics i complementaris universitaris per al curs 2024-2025 per a l’obtenció de títols oficials vàlids en tot el territori nacional.

El Govern Valencià fa un nou esforç econòmic mantenint el cost de la matrícula universitària en els mateixos imports que els dos cursos anteriors.

Per a este curs, com a novetat, es farà una modificació en els preus públics que afectarà només els estudiants estrangers de fora de la Unió Europea i no residents per als quals s’incrementa el cost de la seua matrícula universitària. Esta mesura s’ha adoptat després d’un acord entre els rectors de les universitats i la Conselleria d’Educació, al tractar-se d’alumnes amb alt poder adquisitiu.

Així, este increment s’aplicarà de manera gradual al prevore un règim transitori d’un any, de manera que en el curs 24/25 se’ls incrementarà el preu un 50 %. Este increment no s’aplicarà als estudiants estrangers que hagen iniciat els seus estudis amb anterioritat al curs 24/25, a fi que puguen finalitzar en les mateixes condicions en les quals es van matricular en el seu primer curs.

A més, s’inclou un complet i ampliat sistema d’exempcions i bonificacions pel qual es premiarà l’esforç acadèmic en eximir també del pagament de la primera matrícula universitària no solament els alumnes que han obtingut matrícula d’honor en 2n de Batxiller, sinó també els estudiants que hagen obtingut una matrícula d’honor en els cicles formatius superiors d’FP o d’ensenyances artístiques superiors i esportives; i amb això es reforça la protecció a col·lectius vulnerables com és el cas, entre altres, de les persones que procedisquen de sistemes de protecció de menors o que siguen beneficiaris de la renda valenciana d’inclusió.

També s’establix la necessitat que els estudiants coneguen en el rebut de la seua matrícula el cost real dels seus estudis, els quals són finançats en un 90 % per la Generalitat Valenciana.

Fecha: 02/08/2024